Finansminister Kristian Jensen (V) har modvilligt trukket stikket til det planlagte salg af eldistributionsselskabet Radius.

- Finansministeriet har nu til Ørsteds overraskelse meddelt, at der ikke længere er politisk opbakning til at fortsætte den strukturerede salgsproces, skriver Ørsted i en fondsbørsmeddelelse.

Socialdemokratiet havde alle muligheder for at bede om et møde. De kunne have indkaldt forligskredsen. Kristian Jensen (V), finansminister

Udmeldingen fra Finansministeriet kommer kort tid efter, at Socialdemokratiets formand, Mette Frederiksen, har gjort det klart, at partiet ikke vil være med til at sælge Radius ud fra de præmisser, som regeringen har skitseret.

Også SF har sagt stop over for salget.

Det aflyste salg ærgrer finansminister Kristian Jensen (V), som især kritiserer Socialdemokratiet for at springe fra et langt stykke inde i salgsprocessen.

- Jeg synes, det er meget ærgerligt, at et salg, der har været forberedt i flere måneder, og hvor partierne har været fuldt informeret omkring vilkårene, nu pludselig stopper. Salget skulle have givet Ørsted mere kapital til at fortsætte den grønne omstilling, siger finansminister Kristian Jensen (V) til DR Nyheder.

Minister: Frygten er ubegrundet

Han mener, at Socialdemokratiet er "faldet for en kampagne om, at et salg ville gøre det dyrere for forbrugerne".

- Sagen er, at der i dag er en meget stærkt sektorlovgivning, der regulerer, hvor meget ejerne af elnettet må tage fra forbrugerne. Derfor er der ikke grundlag for den frygt, som nogen har skabt om, at et salg af Radius vil betyde højere priser for forbrugerne.

Kristian Jensen kalder det et "populistisk lavpunkt", at Socialdemokratiet trækker sig uden først at gå i dialog med regeringen og forligskredsen.

- Socialdemokratiet havde alle muligheder for at bede om et møde. De kunne have indkaldt forligskredsen. Den form, de har valgt i dag, hvor de bare går ud i pressen, uden chance for at gå i dialog med selskabet eller regeringen, er et populistisk lavpunkt, siger finansminister Kristian Jensen.

Radius Forsyner en million hjem og virksomheder Dækker Københavnsområdet, Nordsjælland og dele af Midtsjælland Ejer kablerne i jorden og elmålerne, der sidder hos kunderne Er en del af Ørsted-koncernen Skiftede navn i 2016 fra Dong Energy Eldistribution til Radius

Læs også : Finansministeriet bremser salg af Radius: Mangler politisk opbakning

I et brev til Kristian Jensen har Socialdemokratiets formand Mette Frederiksen uddybet, hvorfor partiet ikke kan støtte et salg.

- Det er samtidig Socialdemokratiets princip, at kritisk infrastruktur er uhyre vigtig for os alle sammen, og at det derfor skal være ejet af forbrugerejede selskaber eller i en konstruktion, hvor det offentliges ejerandel er over 50 procent, skriver S-formand Mette Frederiksen.

- Så længe det er opfyldt, kan det være sundt at få privat kapital ind, dansk såvel som udenlandsk.

- Men den proces, som regeringen lægger op til nu, betrygger os ikke i, at det for os afgørende princip vil blive honoreret, skriver Mette Frederiksen til ministeren.

Enhedslisten jubler

Hos Enhedslisten, der har kæmpet imod et salg af Radius, kalder økonomi- og erhvervsordfører Pelle Dragsted det for en glædelig nyhed, at salget er bremset.

- Det er jo rigtig positivt, for det betyder, at vi nu har undgået, at en million kunder på Sjælland risikerer at ryge i armene på en udenlandsk kapitalfond, siger Pelle Dragsted, økonomi- og erhvervsordfører hos Enhedslisten.

Enhedslistens frygt for et salg af Radius har især handlet om potentielle prisstigninger for forbrugerne.

- Det er klart, at når der kommer en kapitalfond ind for at eje elnettet, så gør de ikke for at være søde ved kunderne. Så gør de det for at tjene penge. Det er professionelle kapitalfonde, som søger det højest mulige afkast til deres investorer. Derfor er det rigtig godt, at vi i hvert fald i denne omgang har undgået, at elnettet bliver solgt, siger Pelle Dragsted.